  Туспуктэм: Удмуртиысь тазалыкез утёнъя министерстволэн пресс-службаез Майя Бывальцева 2022-тӥ арын «Здравоохранение» йӧскалык ӵектосъя Эгра ёрос эмъяськонние туала компьютер томограф вуоз. Со сярысь, Удмуртиысь кивалтэтлэн тӧроезлэн воштӥсез Эльвира Пинчук вылэ чӧлскыса, элькунысь тазалыкез утёнъя министерстволэн пресс-службаез ивортӥз. « Сюлэм но сэр висёнъёсын нюръяськон программая 2022-тӥ арын Эгра ёрос эмъяськонние туала компьютер томограф пуктыны чакламын. 35,7 миллион манетлы контракт юнматэмын ни » Эльвира Пинчук, Удмуртиысь кивалтэтлэн тӧроезлэн воштӥсез Эгра ёрос эмъюртлэн валтӥсь эмчиез Татьяна Новокшонова верамъя, выль тӥрлык улэ стационарысь висъетэз рос-прос тупатъялозы. Со понна 4 миллион манет котыр чакламын. « Инвожое тупатъян ужъёс борды басьтӥськыны малпаськом. Висисьёсты выль компьютер томографен эскерыны туэ сӥзьыл кутскомы » Татьяна Новокшонова, Эгра ёрос эмъяськоннилэн валтӥсь эмчиез Сосудистой центр Эгра ёрос эмъяськонниын 2016-тӥ арысен ужа. Отчы Эгра, Дэбес, Кез но Сьӧлта ёросъёсысь висисьёсты интыяло. Эльвира Пинчук пусйиз, 2022-тӥ арын Удмуртись сосудистой центръёсы куинь компьютер томографъёс вуозы. Эшшо кыксэ Клиникая но диагностикая элькун центре но Можга ёрос эмъяськонние пуктозы. Ватсалом, 2021-тӥ арын «Модернизация первичного звена здравоохранения» программая Эгра ёрос эмъюртэ 20 миллион манет пала сылӥсь цифровой рентген огъет вуиз. Туала тӥрлыкез пуктон понна висътэз дасяны элькун коньдэтысь 2,2 миллион манет пала висъязы. Тодэ вайытом, Воткаысь кар эмъюртэ цифровой флюорограф пуктӥзы.  Тегъёс: Удмуртия Тазалык тазалыкезутён йӧскалыкӵектосъёс тӥрлык Эгра ЭльвираПинчук  